**Eero Oskari Santala** (13. huhtikuuta 1930 Valkeakoski – 3. joulukuuta 1997 Hausjärvi) oli suomalainen toimittaja ja vasemmistolainen poliitikko. Hän oli Työväen ja Pienviljelijäin Sosialidemokraattisen Liiton (TPSL) pää-äänenkannattajan *Päivän Sanomien* viimeinen ja pitkäaikaisin päätoimittaja vuosina 1962–1973.

Elämä ja ura
------------

Valkeakoskella syntynyt Santala työskenteli kansakoulun suorittamisen jälkeen Tervasaaren paperitehtaalla ja Jylhävaaran konepajalla, kunnes pääsi vuonna 1949 toimitusharjoittelijaksi *Valkeakosken Sanomiin*. Hän eteni lehden toimitussihteeriksi, ja työskenteli Keski-Hämeen aluetoimittajana sosiaalidemokraattien *Hämeen Kansassa* vuosina 1955–1959 ja sen jälkeen *Kansan Lehdessä*. Hän kuului tänä aikana Valkeakosken kauppalanvaltuustoon ja -hallitukseen. Santala oli jonkin aikaa SDP:stä irtautuneen TPSL:n tiedotussihteerinä ja sen järjestölehden *Sos.dem. Viestin* päätoimittajana, mistä hän siirtyi vuonna 1962 puolueen sanonalehden *Päivän Sanomien* päätoimittajaksi. Hän oli valitsijamiehenä vuoden 1968 presidentinvaalissa.

Helsingin raastuvanoikeus tuomitsi lokakuussa 1972 Santalan ja toimittaja Taisto Pohjolan sakkoihin painovapauslain rikkomisesta, sillä *Päivän Sanomat* oli maaliskuussa 1972 julkaissut valokopion RKP:n kansanedustajan Georg C. Ehrnroothin Yhdysvaltoihin republikaanien kongressiedustajalle Edward J. Derwinskille lähettämästä kirjeestä ilman Ehrnroothin lupaa. Pohjolan kirjoittama artikkeli Suomen "äärioikeiston" yhteyksistä Yhdysvaltoihin oli käyttänyt lähteenä myös toista Ehrnroothin kirjettä. Lähdesuojaan vedonnut Santala kieltäytyi paljastamasta, mistä hän oli saanut siepatut kirjeet. Suojelupoliisin arvelun mukaan lähde oli Neuvostoliiton lähetystösihteerinä Helsingissä toiminut KGB-mies Albert Akulov ja kyseessä oli KGB:n vastaisku sille, että Ehrnroothin perustama *Express*-lehti oli aiemmin paljastanut Akulovin harjoittavan Suomessa vakoilua. Santala tapasi Akulovia säännöllisesti, Supon tietojen mukaan jo vuodesta 1964. Alpo Rusin mukaan vuonna 2014 julkistetut Mitrohinin arkiston tiedot osoittavat Santalan olleen KGB:n agentti koodinimellä "Samuel". Supon tiedot Santalan ja Akulovin tapaamisista toi julkisuuteen Ehrnroothin elämäkerran laatinut Riku Keski-Rauska.

*Päivän Sanomat* lakkautettiin vuoden 1973 alussa, kun eduskunnasta pudonnut TPSL poistettiin puoluerekisteristä. Vuosina 1973–1991 Santala oli Espoossa toimineen Eläketiedotustoimiston johtajana, mihin tehtävään hän tuli Vihtori Rantasen seuraajana. Hän myös palasi SDP:n jäseneksi. Hän oli vielä vuoden 1996 kunnallisvaaleissa SDP:n ehdokkaana Espoossa.

Santala toimi työväen urheiluliikkeessä ja sai Suomen Urheilun hopeisen ansiomitalin. Hän kuoli 67-vuotiaana loma-asunnollaan Hausjärven Karassa.

Lähteet
-------

1. ↑  Eero Oskari Santalan kuolinilmoitus (tilaajille) Helsingin Sanomat 14.12.1997, s. 7, HS Aikakone. Viitattu 30.3.2024.
2. 1 2 3 4  Aaro Peuraniemi: Johtaja Eero Santala (tilaajille) Helsingin Sanomat 18.12.1997. Viitattu 30.3.2024.
3. 1 2  Päivi Repo: Eläkevalistajan työtä tarvitaan (tilaajille) Helsingin Sanomat 13.4.1990. Viitattu 30.3.2024.
4. 1 2 3  Riku Keski-Rauska: *Kekkosta ja kommunismia vastaan: Georg C. Ehrnroothin poliittinen toiminta vuosina 1945–1982*, s. 258–268. Historian väitöskirja, Helsingin yliopisto, Helsinki 2014. Teoksen verkkoversio
5. ↑  Päivän Sanomille sakkoja Ehrnroothin kirjeen julkaisemisesta (tilaajille) Helsingin Sanomat 25.10.1972, s. 4, HS Aikakone. Viitattu 30.3.2024.
6. ↑  Alpo Rusi: Näkökulma: Sotkeutuuko Venäjä Suomen vaaleihin? Iltalehti 22.4.2017. Viitattu 30.3.2024.
7. ↑  Antti Honkamaa: Uutuuskirja: KGB urkki Suomen postia Ilta-Sanomat 22.10.2015. Viitattu 30.3.2024.
8. ↑  Toimituskapina Tpsl:n lehdessä (tilaajille) Helsingin Sanomat 3.1.1973, s. 9, HS Aikakone. Viitattu 30.3.2024.
9. ↑  Jouko Törmä: Espoon ehdokkaiden äänimäärät (tilaajille) Helsingin Sanomat 22.10.1996. Viitattu 30.3.2024.